Na brodu je oko 250 putnika, 50 vozila i između 70 i 95 članova posade

Brod ‘Aurelia’ talijanskog brodara SNAV koji plovi na liniji Ancona-Split jutros je doživio havariju kraj Žirja.

Trajekt je isplovio sinoć oko 20.30 sati iz Ancone i trebao je jutros oko sedam uploviti u Split, ali je na putu ostao bez pogona te je plutao u šibenskom akvatoriju. U Splitu je primijećen neobičan kurs broda te im se krenulo u pomoć.

Sadržaj se nastavlja...

Na feribotu je oko 250 putnika, 50 vozila i između 70 i 95 članova posade.

Po brod su krenula dva tegljača Delta i Argus, jedan iz Splita, drugi iz Šibenika. Prvi je krenuo još sinoć u 21 sat, drugi u 23 sati. Međutim, odustali su od tegljenja zbog loših uvjeta na moru. Trenutačno se razmatra hoće li brod biti dotegljen u zadarsku ili splitsku luku. Brod i dalje pluta, ali kako mu jedan pogonski motor radi, nema prevelikih problema, piše Splitski dnevnik.

"Ministarstvo je upoznato s havarijom, ali nije bilo potrebe za koordiniranom spasilačkom akcijom, nema štete ni ozlijeđenih. Riječ je o kvaru pogonskog stroja, a u svrhu prevencije osigurana je prikladna pratnja do sidrišta. Onečišćenja mora nema, a izvodit će se i daljnje provjere toga", kaže David Radas, voditelj Službe za odnose s javnošću Ministarstva pomorstva, prometa i infrastrukture.

Točan uzrok kvara utvrdit će se na mjestu sidrišta, o čemu će biti obaviještena javnost.

Brod ‘Aurelia’ dug je 150 metara, a širok 25 metara. Ima 295 kabina za spavanje i može primiti 2280 putnika i 650 automobila.